I weekenden blev en optagelse af et optrin mellem en betjent og en ung mand flittigt delt på sociale medier.

En optagelse af et sammenstød mellem en ung mand og en politibetjent florerede på de sociale medier i weekenden.

På videoen ser man, at betjenten tager fat i den unge mand, der er ved at børste tænder, og lægger ham ned på gulvet i entréen i en lejlighed.

Mandag oplyser Den Uafhængige Politiklagemyndighed (DUP), at den er gået ind i sagen og undersøger optagelsen.

Det oplyser DUP i en pressemeddelelse:

- Den Uafhængige Politiklagemyndighed har modtaget flere henvendelser vedrørende en videooptagelse på youtube af en episode i en lejlighed, hvor en polititjenestemand anvender magt over for en borger. Vi har i dag indledt en undersøgelse af episoden, lyder det.

Undersøger sag

Videoen blev optaget natten til lørdag i en lejlighed i København, hvor en gruppe unge var samlet.

Naboer havde angiveligt tilkaldt politiet, da der blev spillet høj musik.

Efter at musikken var dæmpet, forlod betjentene stedet. De vendte dog om, kom tilbage til lejligheden og ville tale med lejlighedens beboer ude i opgangen, har en af de tilstedeværende forklaret til B.T.

I den forbindelse bad en af de unge om en forklaring på, hvad der foregik. Betjentene bad om ro til deres arbejde, og i den forbindelse opstod optrinet.

Lørdag bekræftede Københavns Politi, at man havde kendskab til videoen.

- Vi er nu ved at undersøge, hvad der præcis er sket, herunder også hvad der er gået forud, skrev politiet.